Tesoman murhatutkintaa vuosia johtanut rikoskomisario Jari Kinnunen sanoi Aamulehdelle antamassaan haastattelussa, ettei ”tällainen mies ei oikein kuuluisi vankilaan”.

Video: Tesoman murhan tunnustanut epäilty oikeussalissa.

- Hänellä on halu sovittaa teko, ja hän haluaa sen sovittaa menemällä vankilaan. Hän on pahoillaan ja katuu tekoaan. Täytyy sanoa, että tällainen ihminen ei oikein kuuluisi vankilaan. Keskustellessa hän oli äärimmäisen kohtelias ja ystävällinen, tutkinnanjohtaja Jari Kinnunen sanoi lauantaina Aamulehden haastattelussa.

Kinnusen esimies ja Sisä-Suomen poliisilaitoksen rikostorjuntasektorin päällikkö Ilkka Laasanen tyrmää Kinnusen lausunnon.

- Jos Kinnunen sanoi todella, että jos ihminen tuomitaan henkirikoksesta ja ei silloin kuuluisi vankilaan, on se outoa, Laasanen toteaa.

Laasanen on kuitenkin varovainen, kun ei tiedä, miten tilanne on edennyt.

- On aina vähän vaikeaa, jos haastatteluissa jokin kommentti irrotetaan kokonaisuudesta. Se saa silloin hieman eri merkityksen, ja nyt en tiedä kokonaisuutta, Laasanen huomauttaa.

Rikostorjuntayksikön päällikkö Ilkka Laasanen tyrmää Tesoman surman tutkinnanjohtaja Jari Kinnusen epäiltyä koskevan lausunnon. Kinnunen muun muassa sanoi, "että tällainen ihminen ei oikein kuuluisi vankilaan. Keskustellessa hän oli äärimmäisen kohtelias ja ystävällinen". OSSI AHOLA

Tesoman surma tapahtui joulukuun 28.-29. päivän välisenä yönä vuonna 2014. MINNA JALOVAARA

Seuraamme vain lakia

Rikostorjuntasektorin päällikkö Laasanen sanoo, ettei hänen tai tutkinnanjohtajan tehtävä ole julkisuudessa pohtia mahdollisen vankilatuomion oikeellisuutta tai sitä, kuuluuko vankeustuomion saanut vankilaan.

- Poliisi ja tutkinta etenevät lain puitteissa, ja meidän pitää noudattaa vain lakia, pääsiäislomaltaan tavoitettu Laasanen sanoo yksiselitteisesti.

Hän on tyytyväinen, että Tesoman surma on selviämässä.

- Tutkinta on maksanut yhteiskunnalle paljon, mutta näin vakavassa rikoksessa ja sen tutkinnassa eurot ovat merkityksettömiä. Pääasia on, että tekijä saadaan kiinni.

Hän ei näe kokeneena tutkijana ja poliisina 24-vuotiaan miehen tunnustusta kovinkaan merkillisenä. Epäilty koputti poliisipartion auton ikkunaan ja tunnusti tekonsa.

- Kyllähän näitä tunnustuksia on ollut kaikenlaisia, mutta kuten Kinnunen Iltalehdelle sanoi, useimmat ovat perättömiä ja täysin keksittyjä. Onhan tässä tunnustuksessa mielenkiintoisia piirteitä, Laasanen sanoo.

Tutkinta jatkuu

Vuonna 1994 syntynyt tamperelaismies vangittiin lauantaina todennäköisin syin epäiltynä tamperelaismiehen murhasta. JUHA VELI JOKINEN

Pirkanmaan käräjäoikeus vangitsi lauantaina tamperelaisen, vuonna 1994 syntyneen miehen todennäköisin syin epäiltynä murhasta, joka tapahtui joulukuussa 2014 Tampereen Tesomalla.

Mies oli ottanut itse yhteyttä hätäkeskukseen torstaina aamulla ja tunnustanut yli kolmen vuoden takaisen henkirikoksen.

Poliisi jatkaa henkirikoksen esitutkintaa kuulusteluin, ja rikoslaboratoriossa jatketaan DNA-näytteiden vertailua muihin aikoinaan tallennettuihin näytteisiin. Syytteennoston takaraja on syksyllä.